“หุ้นเอเชีย” เปิดเขียวสลับแดง นักลงทุนจับตา “เงินเฟ้อสหรัฐ” วันนี้
“หุ้นเอเชีย” เปิดเขียวสลับแดง นักลงทุนจับตา “เงินเฟ้อสหรัฐ” วันนี้ เพื่อประเมินทิศทางการปรับขึ้นอัตราดอกเบี้ยของเฟด
“หุ้นเอเชีย” เปิดเขียวสลับแดง นักลงทุนจับตา “เงินเฟ้อสหรัฐ” วันนี้ เพื่อประเมินทิศทางการขึ้นดอกเบี้ยของเฟด
13 ก.ค. 2565

ผู้สื่อข่าวรายงานว่า วันนี้(13ก.ค.65)ตลาดหุ้นเอเชียเปิดเขียวสลับแดง  โดยส่วนหนึ่งอ่อนตัวตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงเมื่อคืนนี้(12ก.ค.65) เนื่องจากนักลงทุนวิตกกังวลเกี่ยวกับแนวโน้มผลประกอบการของธนาคารรายใหญ่ ขณะเดียวกัน ตลาดยังจับตาการเปิดเผยตัวเลขเงินเฟ้อของสหรัฐในวันนี้ เพื่อประเมินทิศทางการปรับขึ้นอัตราดอกเบี้ยของธนาคารกลางสหรัฐ (เฟด)
โดยดัชนี NIKKEI 225 ตลาดหุ้นญี่ปุ่น ณ เวลา 9.44 น. อยู่ที่ 26,424.78 จุด บวก 88.12 จุด หรือ 0.33%, ดัชนี HSI ตลาดหุ้นฮ่องกง ณ เวลา 9.44 น. อยู่ที่ 20,886.88 จุด บวก 42.14 จุด หรือ 0.20% และดัชนี SSE Composite ตลาดหุ้นจีน ณ เวลา 9.30 น. อยู่ที่ 3,271.48 จุด ลดลง 9.99 จุด หรือ 0.30%
ด้านโดยดัชนีเฉลี่ยอุตสาหกรรมดาวโจนส์วานนี้(12ก.ค.65)ปิดที่ 30,981.33 จุด ลดลง 192.51 จุด หรือ -0.62%, ดัชนี S&amp;P500 ปิดที่ 3,818.80 จุด ลดลง 35.63 จุด หรือ -0.92% และดัชนี Nasdaq ปิดที่ 11,264.73 จุด ลดลง 107.87 จุด หรือ -0.95%
ทั้งนี้นักลงทุนยังระมัดระวังการซื้อขายก่อนที่สหรัฐจะเปิดเผยดัชนีราคาผู้บริโภค (CPI) ประจำเดือนมิ.ย.ในวันนี้ ขณะที่นักวิเคราะห์คาดว่าดัชนี CPI จะพุ่งขึ้น 8.8% สูงกว่าระดับ 8.6% ของเดือนพ.ค. โดยดัชนี CPI เป็นมาตรวัดเงินเฟ้อจากการใช้จ่ายของผู้บริโภค และเป็นหนึ่งในข้อมูลเงินเฟ้อที่เฟดจับตา
นอกจากนี้นักลงทุนจับตารายงานผลประกอบการของธนาคารรายใหญ่ของสหรัฐในสัปดาห์นี้ โดยเจพีมอร์แกน และมอร์แกน สแตนลีย์ จะรายงานผลประกอบการประจำไตรมาส 2 ในวันที่ 14 ก.ค. ขณะที่ซิตี้กรุ๊ป และเวลส์ ฟาร์โก จะรายงานในวันที่ 15 ก.ค. ส่วนแบงก์ ออฟ อเมริกา และโกลด์แมน แซคส์ จะรายงานในวันที่ 18 ก.ค.
โดยข้อมูลจาก Refinitiv I/B/E/S ระบุว่า กำไรในไตรมาส 2 ของเจพีมอร์แกน เชส มีแนวโน้มลดลง 25% เมื่อเทียบรายปี ขณะที่กำไรของซิตี้กรุ๊ป อิงค์ลดลง 38%, เวลส์ ฟาร์โกดิ่งลง 42%, แบงก์ ออฟ อเมริการ่วงลง 29%, โกลด์แมน แซคส์ทรุดตัวลง 51% และมอร์แกน สแตนลีย์ลดลง 17%